SKRIFTLIG FORESPØRGSEL E-2897/01

af María Sornosa Martínez (PSE) til Kommissionen

(22. oktober 2001)

Om: Kommissionens foranstaltninger for at undgå yderligere ødelæggelser af Marjal de Pego-Oliva

Miljøødelæggelserne i Marjal de Pego-Oliva, et af de vigtigste vådområder i Spanien, der såvel af de autonome myndigheder i regionen som EU-lovgivningen betragtes som et beskyttet område (særligt beskyttet område for fugle og samtidig støttemodtager fra Life-programmet), volder stadig store problemer. På baggrund af disse problemer, som jeg allerede har gjort omfattende rede for i mine forespørgsler E-1526/99(1), E-0349/99(2), E-3006/98(3), E-3831/97(4), E-2834/97(5) og E-1387/96(6), har Kommissionen foretaget en undersøgelse over for de spanske myndigheder. Jeg har endnu ikke modtaget meddelelse fra Kommissionen om de nærmere enkeltheder i forbindelse med denne undersøgelse eller Kommissionens endelige afgørelse.

Ødelæggelserne af dette naturområde bliver imidlertid værre og værre, og det går især ud over:

- monark-sommerfuglen, der har det ødelagte Marjal de Pego-Oliva som et af sine levesteder i Middelhavsområdet;

- kommunalbestyrelsen i Pego har for nylig godkendt anlægget af en ny golfbane med hotelinfrastrukturer i umiddelbar nærhed af naturparken og med samtidig inddragelse af landbrugsjord, som allerede i forvejen indvirkede negativt på parkens omgivelser.

Disse to nye elementer kommer oven i de øvrige alvorlige ødelæggelser af parken, hvorfra halvdelen af de ynglende fuglearter allerede er forsvundet, og hvor mange andre arter, herunder fiskearter, er truet af den intense landbrugsdrift med udledning af pesticider.

Kan Kommissionen oplyse konklusionerne af sin undersøgelse af det beskyttede område Marjal de Pego-Oliva?

Hvad vil Kommissionen gøre for at hindre yderligere ødelæggelser af naturparken, som i alvorlig grad indvirker på de helt specielle arter, der lever i parken?

Mener Kommissionen ikke, at de spanske myndigheder er forpligtet til at bevare et passende levested for monark-sommerfuglen?

(1) EFT C 27 E af 29.1.2000, s. 109.

(2) EFT C 341 af 29.11.1999, s. 97.

(3) EFT C 142 af 21.5.1999, s. 68.

(4) EFT C 187 af 16.6.1998, s. 64.

(5) EFT C 134 af 30.4.1998, s. 23.

(6) EFT C 356 af 25.11.1996, s. 33.

Svar afgivet på Kommissionens vegne af Margot Wallström

(5. december 2001)

Det skal bemærkes, at naturområdet Marjal de Pego-Oliva af de spanske myndigheder er udpeget som særligt fuglebeskyttelsesområde i medfør af Rådets direktiv 79/409/EØF af 2. april 1979 om beskyttelse af vilde fugle(1). Dette naturområde er ligeledes fra spansk side blevet foreslået udpeget som lokalitet af fællesskabsbetydning, der vil kunne indgå i Natura 2000-nettet i medfør af Rådets direktiv 92/43/EØF af 21. maj 1992 om bevaring af naturtyper samt vilde dyr og planter(2).

Som reaktion på andragende 543/96 vedrørende den skade, der er forvoldt på miljøet ved landbrugsaktivitet i naturområdet Marjal de Pego-Oliva, indledte Kommissionen en rutinemæssig undersøgelse, registreret under reference nr. 98/2014. Som led i behandlingen af denne sag anmodede Kommissionen ved flere lejligheder de spanske myndigheder om deres bemærkninger med det formål at verificere, om forpligtelserne i henhold til fællesskabsdirektiverne om naturbeskyttelse var overholdt. Eftersom Kommissionen ikke kunne konkludere, at der skulle være tale om overtrædelse af fællesskabslovgivningen, stillede den sagen i bero den 21. april 1999.

Imidlertid blev sagen taget op igen, da andragende 543/96 fortsat stod åbent og der var kommet nye elementer til i sagen. Dette skete som led i behandlingen af en ny klage vedrørende de samme forhold, registreret under reference nr. 99/5074.

Et nyt brev er blevet sendt til de spanske myndigheder med anmodning om disses bemærkninger til de fremførte forhold og til anvendelsen af de pågældende direktiver. Som svar på denne henvendelse har de spanske myndigheder fremsendt en rapport fra miljødepartementet for den autonome region Valencia. De har oplyst Kommissionen om, at der er truffet en række forholdsregler for at beskytte Marjal de Pego-Oliva. Det skal understreges, at der er taget såvel administrative som strafferetlige skridt imod de ansvarlige for de forvoldte skader. Der er blevet vedtaget en forvaltningsplan for lokalitetens naturrigdomme. Der er iværksat et program med henblik på at opkøbe jorder fra landbrugene for at sikre bevarelsen af områdets økologiske værdier. De spanske myndigheder oplyser, at lokalitetens naturlige forhold og fuglenes situation har forbedret sig i løbet af de seneste år, og de har fremsendt yderligere enkeltheder herom.

Marjal de Pego-Oliva er et af de vigtigste vådområder i den autonome region Valencia. Naturparken har et samlet areal på 1200 ha, heraf et vigtigt vådområde på cirka 900 ha. Bevarelsen af dette område har været genstand for projekt LIFE B4-3200/92/15183 (Primera y segunda fases del Programa de Acciones para la conservación de los Humedales de El Hondo de Elche y Marjal de Pego-Oliva, y creación de áreas de reserva para el Samaruc, Valencia Hispánica, en la Comunidad Valenciana, España). Dette projekt er nu afsluttet, og Kommissionen har med positivt resultat foretaget en evaluering af projektet med henblik på udbetaling af restbeløbet. Dette projekt har muliggjort opkøb af flere dusin hektarer.

Det skal bemærkes, at den regionale miljømyndighed har truffet en administrativ beslutning om at bringe al illegal landbrugsaktivitet i sumpområdet til ophør og forbyde enhver ændring af de økologiske og biologiske forhold i naturparken. Som følge af en række aktiviteter, der udgjorde en overtrædelse af disse bestemmelser, indgav den regionale administration en klage imod Pegos borgmester som led i en strafferetlig procedure på grund af et muligt overgreb imod naturrigdommene og miljøet samt forstyrrelse af den offentlige ro og orden. Domstolen (Juzgado de Instrucción no 2 de Denia) afgav en kendelse med forbud mod alle aktiviteter i sumpområdet og gav det stedlige landpoliti (Guardia Civil) til opgave at overvåge eventuelle lovovertrædelser. Alle aktiviteter i modstrid med denne kendelse, som har fundet sted siden da, er ligeledes blevet indbragt for domstolen.

Godkendelsen af forvaltningsplanen for naturrigdommene (PORN) i Marjal de Pego-Oliva den 4. maj 1999 er et vigtigt skridt med henblik på at sikre en korrekt forvaltning og bevarelse af lokaliteten. Denne plan beskytter hele vådområdet mod udtørring og muliggør dyrkning af ris på et vist antal hektarer, hvilket ligeledes er medvirkende til at beskytte området. En del af parken er fredet som særligt beskyttel-sesområde, og her er der ikke tilladt nogen form for afgrødedyrkning. De spanske myndigheder har noteret sig de bestræbelser, der er udfoldet med henblik på at finde en konsensusløsning under aktiv inddragelse af områdets lodsejere i bevarelsen af naturparken.

Kommissionen har aflagt besøg i det pågældende område som led i det nævnte LIFE-projekt for at se nærmere på virkningerne af de ulovlige aktiviteter, der har fundet sted, og på mulighederne for nye opkøb af jord ved samfinansiering via LIFE-Nature. Det skal også fremhæves, at resultatet af det LIFE-projekt, der gennemføres i området med henblik på bevaring og forvaltning af lokaliteten, er yderst tilfredsstillende og at målsætningerne er opfyldt.

Hvad angår monark-sommerfuglen (Danaus plexippus), som det ærede medlem omtaler, forekommer denne art, så vidt det vides, ikke i det pågældende område.

På baggrund af det ovenstående nærer Kommissionen den anskuelse, at de spanske myndigheder har truffet passende foranstaltninger med henblik på at retsforfølge de ulovlige aktiviteter, der har fundet sted i vådområdet, og sikre bevarelsen af dette Natura 2000-område. De forskellige foranstaltninger, der er truffet af miljømyndighederne for den autonome region Valencia med henblik på at beskytte Marjal de Pego-Oliva, har betydet en væsentlig forbedring af situationen i det seneste års tid. Følgelig har analysen af dette tilfælde ikke ført til den konklusion, at der skulle være tale om en overtrædelse af fællesskabslovgivningen på miljøområdet.

(1) EFT L 103 af 25.4.1979.

(2) EFT L 206 af 22.7.1992.